สังคมบูรณาการ
โดย...ส้มป่อย
29 เม.ย. 2555

โดย...ส้มป่อย
...ลื่นไหลไปได้เรื่อย ก็คำแก้ตัวของแดง นปช. หลัง ธิดา ถาวรเศรษฐ์ แจงว่า คนเสื้อแดงต้องเคารพพรรคเพื่อไทยเพราะเขาเป็นรัฐบาล มีสิทธิที่จะทำอะไรก็ได้ ส่วนรัฐบาลก็ทำตามนโยบาย นปช.ยืนหยัดไม่เอาระบอบอำมาตย์อย่างที่เคยต่อสู้ ฮั่นแน่! ทีอย่างนี้บอกเสื้อแดงกับเพื่อไทยไม่เกี่ยวกัน เวลาจำนนคำพูดตัวเองว่าเคยไล่ป๋าเปรมสาดเสียเทเสีย พอจะต่อรองผลประโยชน์กับชนชั้นนำเพื่อรักษาอำนาจ ก็หาเหตุผลใหม่โบ้ยดื้อๆ ว่าเพื่อไทยกับเสื้อแดงไม่เกี่ยวกัน ครั้นชนะเลือกตั้งก็ตีอกชกลมว่านี่คือ รัฐบาลของคนเสื้อแดง ชัดกว่านั้น แกนนำ นปช.หลายสิบคน ได้รับปูนบำเหน็จจากไพร่เป็นอำมาตย์มีตำแหน่งในรัฐบาล ณัฐวุฒิ ใสยเกื้อ รมช.เกษตรฯ และอีกหลายคนเป็นเลขานุการ รมต. นปช.จะไม่เกี่ยวกับรัฐบาลอย่างไร ถ้าอย่างนั้นก็ให้ ณัฐวุฒิ ชวนแกนนำ นปช.ลาออกจาก รมต. ผู้ช่วย–เลขาฯที่ปรึกษาสส. ให้หมด จะได้พูดได้เต็มปากเต็มคำ เสื้อแดงกับรัฐบาลไม่ข้องเกี่ยวกัน 
...แต่ก่อนแกนนำ นปช. พร่ำบอกว่า ก้าวข้ามทักษิณหมดแล้ว ไม่ได้เคลื่อนไหวเพื่อต่อรองคดีความให้ตัวเอง ทักษิณและเงินที่ถูกยึดจะเดินหน้าตามหาความจริงในโลกนี้ ใครฆ่าคนเสื้อแดง และเอามาลงโทษเพื่อสร้างบรรทัดฐานใหม่ที่ต่างจากเหตุการณ์เดือนตุลา 2516, 2519 และพฤษภาทมิฬ ที่ประชาชนตายฟรี ไม่มีคดีเอาผิดผู้นำ แต่น้ำเสียงของแกนนำกลับแผ่วเบา ทุกอย่างต้องปรองดอง ลืมกันให้หมดจะได้จบๆ วันนี้พิสูจน์ชัด แกนนำ นปช.ยิ้มระรื่นร้องเพลงมื่นชื่นกับทักษิณบนเวทีกัมพูชา เมื่อนายใหญ่บอกจะกลับไทย โปรแกรมแดง นปช.ก็รับลูกตาม เพื่อโจทย์สุดท้าย ทักษิณต้องได้กลับไทย ครับพี่น้อง 
...เมื่อฝ่ายต้านกลับมาชื่นชม พล.อ.เปรม ติณสูลานนท์ เท่ากับข้อกล่าวหาที่สาดใส่ป๋าเปรมต่างๆ ล้วนเป็นเรื่องเท็จ เพราะถ้าจริง แกนนำ นปช.ที่เป็นรัฐบาลในวันนี้ต้องยื่นเรื่องให้ตรวจสอบดำเนินคดี แต่เป็นรัฐบาลมา 8 เดือน กลับไม่มีสักคดี ก็ควรขอโทษ พล.อ.เปรม ทุกอย่างจะได้ปรองดองของแท้ ผู้ใหญ่ในบ้านเมืองนี้ให้อภัยกันได้ 
...ทักษิณส่งสัญญาณตัดขาดให้หมด ไม่แคร์กับพวกแดงปัญญาชนแล้ว เพราะถ้ายังติดยึดกับเรื่องศพ ใครฆ่าประชาชน นายใหญ่ก็จะกลับบ้านไม่ได้ ที่ฝันหวานให้เพื่อไทยต้องแข็งเข้าไว้ อย่าริอ่อนข้อกับอำมาตย์ อีกนิดประชาธิปไตยไทยจะได้เป็นของมหาประชาชนเสียที หุหุ...ไม่ใช่โจทย์ที่ทักษิณต้องการ ก็บอกแล้วไงเป้าหมายคือนิรโทษกรรมและกลับไทย หาใช่สร้างประชาธิปไตยสวยหรูตามอุดมการณ์ไม่ แต่ถ้าประชาธิปไตยจะได้เพราะการต่อสู้เพื่อทักษิณ นั่นก็เป็นผลพลอยได้ไป 
...ชมรมแดงไม่ขับไล่เผด็จการรับว่า แม้การปรองดองจะเป็นจุดเปลี่ยนของ นปช. แต่ไม่ใช่ปัญหา เชื่อว่าจะทำความเข้าใจกับมวลชนได้ นปช.มีทักษิณเป็นศูนย์กลาง ทักษิณว่าอย่างไร มวลชนเฮตามนั้น แต่ระหว่างนี้ต้องค่อยๆ ระบายความรู้สึก เอาใจคนเสื้อแดงว่าไม่เห็นด้วยที่ผู้นำรัฐบาลไปคืนดีกับป๋าเปรม อย่าไปปิดก๊อก ไม่งั้นแดงจะระเบิด และแยกไปเข้าพวกกับแดงปัญญาชนคอยตรวจสอบรัฐบาล เหตุเพราะฉุนที่ นปช.ต่อสู้เพื่อตัวเอง เพื่อความอยู่รอด พท. ลืมคนเสื้อแดงที่เสียชีวิตไปแล้ว